جواد احمد نے کہا کہ کسی بھی معاشرے میں معیشت کی بہت اہمیت ہوتی ہے اور معیشت پر معاشرے کا بہت دارومدار ہوتا ہے۔ امریکہ دنیا میں سپر پاور دوسری جنگ عظیم کے بعد بنا۔امریکہ آخری وقت پر جا کر دوسری جنگ عظیم میں فریق بنا۔ دوسری جنگ عظیم بھی دراصل معیشت کی بنیاد پر شروع ہوئی ۔ اس زمانے میں جو بڑی معاشی قوتیں تھیں ،انہیں جہاں وسائل نظر آتے تھے، وہ اٹھا کر لے جاتے تھے ۔ جواد احمد نے کہا کہ اگر ہم تاریخ کا مطالعہ کریں تو ہمیں دائیں اور بائیں بازو کے مکاتب فکر نظر آتے ہیں ۔ دائیں اور بائیں بازو کی سوچ کے حامی کے معیشت کے حوالے سے اپنے اپنے نظریات ہیں ۔کیپیٹل ازم کہتا ہے کہ ہمارے طریقہ کار میں انسان کی بقاءاور ترقی ہے ،بائیں بازو کی سوچ کے حامی کہتے ہیں کہ دنیا ساری کی ساری ورکرز کی ہونی چاہئیے ۔کیپیٹل ازم میں انسان کا بنیادی رشتہ مالک اور ملازم کا ہے ۔کیپیٹل ازم میں مالکان معیشت کو ہی نہیں بلکہ سرمائیہ کی بنیاد پر سیاسی پالیسی سازی کے عمل پر بھی اثرا نداز ہوتے ہیں ۔ امریکہ سمیت دنیا میں سرمائیہ کاروں کے سیاسی اثر و رسوخ سے سب واقف ہیں ۔امریکہ میں تفریق بہت زیادہ ہے لیکن چونکہ لوگوں کو بنیادی ضروریات زندگی مل جاتی ہیں ، اس لئے انہیں فرق محسوس نہیں ہوتا ۔ حقیقت یہ ہے کہ امریکہ میں بھی طبقاتی تفریق بہت زیادہ ہے ۔